**Odklad školskej dochádzky**

Podľa § 19 Zákona o výchove a vzdelávaní ak dieťa po dovŕšení šiesteho roku veku **nedosiahlo školskú spôsobilosť**, riaditeľ školy rozhodne o odklade začiatku plnenia povinnej školskej dochádzky dieťaťa o jeden školský rok na žiadosť zákonného zástupcu. **Súčasťou žiadosti zákonného zástupcu je odporučenie všeobecného lekára pre deti a dorast a odporučenie príslušného zariadenia výchovného poradenstva a prevencie.** Riaditeľ školy môže rozhodnúť o odklade začiatku plnenia povinnej školskej dochádzky dieťaťa aj na návrh materskej školy, ktorú dieťa navštevuje, a na základe predchádzajúceho odporučenia zariadenia výchovného poradenstva a prevencie, a to vždy s informovaným súhlasom zákonného zástupcu.

Odklad školskej dochádzky o jeden rok sa odporúča dieťaťu, ktoré má:

* problémy s výslovnosťou alebo nevie formulovať vety,
* nevydrží sa sústrediť a nezapamätá si vetu,
* nedokáže sa orientovať v čase, neovláda priestorovú orientáciu,
* nevie dodržiavať základnú hygienu, samostatne sa obliekať, obúvať, vyzliekať, nevie jesť,
* nepozná údaje o sebe (rodine, adresu, svoj vek),
* nemá záujem o učenie, nie je prirodzene zvedavé na nové veci, nekladie otázky,
* je neposedné a netrpezlivé,
* dieťa je príliš malé na to, aby mohlo sedieť v školskej lavici,
* má nejaké vážne zdravotné problémy.

K žiadosti je potrebné doložiť **vyjadrenie pediatra a Centra pedagogicko-psychologického poradenstva a prevencie (CPPPaP).**

**V prípade, že niektoré vyjadrenie nebude predložené, riaditeľ školy nevydá rozhodnutie o odklade povinnej školskej dochádzky.**